গেরুয়াকরণ

গেরুয়াকরণ হলো ভারতের একটি ডানপন্থী নীতিগত পদক্ষেপ, যার লক্ষ্য হিন্দুত্ববাদী মতাদর্শকে প্রাতিষ্ঠানিক রূপ দেওয়া। উদাহরণস্বরূপ স্কুলের পাঠ্যপুস্তকে এই আদর্শকে অন্তর্ভুক্ত করার প্রচেষ্টা করা হয়। সমালোচকরা এই রাজনৈতিক নব্য শব্দটি ব্যবহার করেন।
ব্যুৎপত্তি
হিন্দুধর্মে গেরুয়া রংকে পবিত্র বলে গণ্য করা হয়, যেখানে এটি ভক্তি, পবিত্রতা এবং পার্থিব আকাঙ্ক্ষা পরিত্যাগের প্রতীক হিসেবে বিবেচিত হয়। গেরুয়া রং হিন্দুধর্মসহ অন্যান্য ভারতীয় ধর্মের প্রতীক হিসেবে ব্যাপকভাবে স্বীকৃত। তবে বর্তমান সময়ে এটি হিন্দুত্ববাদী আন্দোলনের দ্বারা ব্যাপকভাবে এবং প্রায় এককভাবে রাজনৈতিক প্রতীক হিসেবে ব্যবহৃত হচ্ছে।
একুশ শতকের শুরুর দিকে পাঠ্যপুস্তকে গেরুয়াকরণ
ভারতীয় জনতা পার্টি (বিজেপি) দাবি করে যে কয়েকটি ভারতীয় ইতিহাসের পাঠ্যপুস্তকে অতিরিক্ত মার্কসবাদী বা ইউরোকেন্দ্রিক রাজনৈতিক দৃষ্টিভঙ্গি বিদ্যমান।

১৯৯৮ থেকে ২০০৪ সাল পর্যন্ত, ভারতীয় জনতা পার্টি (বিজেপি) কেন্দ্রে ক্ষমতায় ছিল, সেই সময় শ্রী অটল বিহারী বাজপেয়ী প্রধানমন্ত্রী ছিলেন। তাঁর নির্দেশে এনসিইআরটি পাঠ্যপুস্তক পরিবর্তন করা হয়, পাশাপাশি যেসব রাজ্যে এনডিএ ক্ষমতায় ছিল, সেসব রাজ্যের এসসিইআরটি বইগুলিতেও সংশোধন আনা হয়।

তার শাসনামলে, ১৯৯৮ থেকে ২০০৪ সালের মধ্যে, দেশজুড়ে গেরুয়াকরণের প্রবল প্রবাহ লক্ষ্য করা যায়।

বিজেপি পাঠ্যপুস্তক পরিবর্তনে বাধার সম্মুখীন হয়, কারণ যেসব রাজ্যে বিজেপি বা এনডিএ ক্ষমতায় নেই, সেসব রাজ্য গেরুয়াকরণের প্রচেষ্টা প্রতিহত হয়। বিজেপি, এটিকে কঠোরভাবে হিন্দু-বিরোধী নীতি হিসেবে উল্লেখ করে, এনডিএ-শাসিত রাজ্যগুলোর এসসিইআরটি এবং ভারতীয় ঐতিহাসিক গবেষণা পরিষদ (আইসিএইচআর)-এর কাঠামো পুনর্গঠন করে, যাতে পাঠ্যপুস্তকগুলিকে বিজেপির হিন্দুত্ববাদী আদর্শের সঙ্গে সামঞ্জস্যপূর্ণ করা যায়। যেসব রাজ্যে বিজেপি বা এনডিএ স্থানীয় সরকারের নিয়ন্ত্রণে ছিল, সেখানে পাঠ্যপুস্তকগুলো ব্যাপকভাবে পরিবর্তন করা হয়, যাতে হিন্দুত্ববাদী চর্চা প্রাধান্য পায়।

এই পরিবর্তনগুলোর মধ্যে ছিল ভারতীয় ইতিহাস জুড়ে জাতি-ভিত্তিক বর্জন ও সহিংসতার বিষয়টি বাদ দেওয়া, ভারতীয় সমাজে মুসলমানদের অবদানকে বাদ দেওয়া বা ন্যূনতম করে দেখানো, বিশ্ব ইতিহাস বাদ দেওয়া, হিন্দু শাসকদের শাসন ও কৃতিত্বের গুণগান ও বিশদ বিবরণ দেওয়া, মুসলিম ও ব্রিটিশ শাসন সম্পর্কে কম বিবরণ দেওয়া, স্বাধীনতা সংগ্রামে কংগ্রেসের ভূমিকা কমিয়ে দেখানো, ভারতের ভূগোল, ভূ-সংস্থান, ভারতের রাজনৈতিক কাঠামো ইত্যাদি সম্পর্কে বেশি শিক্ষা দেওয়া।

বিজ্ঞান ও গণিতের বইগুলোতে, বিদেশী বিজ্ঞানী ও গণিতবিদদের তুলনায় ভারতীয় বিজ্ঞানী ও গণিতবিদদের বেশি মহিমান্বিত করা হয়। বৈদিক বিজ্ঞান ও বৈদিক গণিত পাঠ্যক্রমে অন্তর্ভুক্ত হয়।

ইংরেজি সাহিত্যের পাঠ্যপুস্তকে, বিদেশী লেখকদের রচনা বর্জন করে ভারতীয় লেখকদের রচনা অন্তর্ভুক্ত করা হয়।

২০০৫ সালে ভারতীয় জাতীয় কংগ্রেসের নেতৃত্বে বিজেপি কর্তৃক এর আগে পাঠ্যপুস্তকের গেরুয়াকরণ (অর্থাৎ হিন্দুত্ববাদী দৃষ্টিভঙ্গি সংযোজন) বাতিল করার প্রচেষ্টা চালানো হয়। ভারতীয় জাতীয় কংগ্রেস হলো ভারতের দ্বিতীয় বৃহত্তম রাজনৈতিক দল এবং বিজেপির প্রধান প্রতিদ্বন্দ্বী। তবে যেসব রাজ্যে এনডিএ ক্ষমতাসীন ছিল, সেসব রাজ্যের স্থানীয় সরকার ইউপিএ-নেতৃত্বাধীন কেন্দ্রীয় সরকারের গেরুয়াকরণ বাতিলের পদক্ষেপ অনুসরণ করেনি।

২০১৪ সালের শেষদিকে হিন্দুস্তান টাইমস ভারতীয় পাঠ্যপুস্তকের গেরুয়াকরণ প্রসঙ্গ পর্যালোচনা করে উল্লেখ করে যে, ইতিহাসের বর্ণনায় পরিবর্তন আনার জন্য ডানপন্থী গোষ্ঠীর প্রচেষ্টা "কিছু সমস্যার মুখোমুখি হয়েছে, কারণ তাদের দাবিকে সমর্থন করার মতো বিশ্বাসযোগ্য ইতিহাসবিদদের অভাব রয়েছে।" ঐতিহাসিকদের মধ্যে মধ্যযুগীয় ভারত এমন একটি সময়কাল, যা নিয়ে প্রায়ই তীব্র বিতর্ক দেখা যায়। যেহেতু রাজনৈতিক উদ্দেশ্য ও বিভাজন গভীরভাবে জড়িত থাকার কারণে ঐ যুগ নিয়ে কোনো প্রকৃত ঐক্যমত্যে পৌঁছানো যায় না, তাই সেই সময়ের ইতিহাস অত্যন্ত ব্যক্তি-নিরপেক্ষ এবং বিশেষভাবে পাঠ্যপুস্তক লেখকের সহানুভূতি ও দৃষ্টিভঙ্গির দ্বারা প্রভাবিত হওয়ার সম্ভাবনা থাকে। "পাঠ্যপুস্তক লেখকের পছন্দই সবকিছুর চেয়ে গুরুত্বপূর্ণ," এমনটি দ্য হিন্দু পত্রিকায় একটি প্রতিবেদনে উল্লেখ করা হয়। সমালোচকরা বলেন যে পাঠ্যপুস্তকে আনা পরিবর্তনগুলো মধ্যযুগকে "ইসলামী ঔপনিবেশিক শাসনের অন্ধকার যুগ" হিসেবে তুলে ধরে, যা এর আগেকার হিন্দু ও বৌদ্ধ সাম্রাজ্যের গৌরবকে মুছে দিয়েছে। ইতিহাসের রাজনীতিকরণে আরেকটি ফাঁদ জম্মু ও কাশ্মীর রাজ্যের বিতর্ককে ঘিরে।

২০১৫ সালের মাঝামাঝি, দ্য টাইমস অব ইন্ডিয়া জানায় যে পাঠ্যপুস্তক প্রকাশের দায়িত্বে থাকা রাষ্ট্রীয় শৈক্ষিক অনুসন্ধান এবং প্রশিক্ষণ পরিষদ, মানব সম্পদ উন্নয়ন মন্ত্রণালয় আয়োজিত একটি বৈঠকে অংশ নেয়, এবং সেই বৈঠকে পাঠ্যপুস্তক পরিবর্তনের বিষয়টি নিয়ে আলোচনা করা হয়। ভারতীয় ইতিহাস গবেষণা পরিষদের একজন কর্মকর্তা অভিযোগ করেন যে পাঠ্যপুস্তকে জাতীয়তাবাদের বিষয়টি যথাযথভাবে আলোচিত হয়নি, যার ফলে পাঠ্যপুস্তক সংশোধনের সম্ভাবনা তৈরি হয়েছে।

রাজস্থান রাজ্য সরকার ২০১৬-২০১৭ শিক্ষাবর্ষের জন্য প্রথম থেকে অষ্টম শ্রেণি পর্যন্ত ব্যবহৃত ৩৬টি পাঠ্যপুস্তক পুনর্মুদ্রণের জন্য ৩৭ কোটি টাকা ব্যয় করেছে বলে জানা যায়। এই পাঠ্যপুস্তকগুলিতে ভারতীয় সংস্কৃতির প্রচারকে প্রাধান্য দেওয়া হয়েছে এবং এতে মহারাজা সূরজমল, হেম চন্দ্র এবং গুরু গোবিন্দ সিংয়ের মতো ঐতিহাসিক ব্যক্তিত্বদের অন্তর্ভুক্ত করা হয়েছে। ২০১২-১৩ শিক্ষাবর্ষ পর্যন্ত অনুমোদিত পাঠ্যপুস্তকগুলো ইতিহাস পুনর্লিখনের ফলে অপ্রচলিত হয়ে যায়, এবং সেগুলো নিলামে বিক্রি করা হয়। সমালোচকদের মতে পাঠ্যপুস্তকে গেরুয়াকরণকে উৎসাহিত করার জন্য, মোট ৫৬.৬ কোটি নতুন পাঠ্যপুস্তক মুদ্রণের নির্দেশ দেওয়া হয়। রাজস্থানের প্রাথমিক ও মাধ্যমিক শিক্ষামন্ত্রী বাসুদেব দেবনানী গেরুয়াকরণের অভিযোগ অস্বীকার করেন, কিন্তু শিক্ষাবিদরা তার সিদ্ধান্তকে "শিক্ষার হিন্দুত্বকরণ" বলে বর্ণনা করেন যা ডানপন্থী শক্তি ক্ষমতায় এলে ঘটে।

কর্ণাটক রাজ্য সরকার ২০১৭-১৮ শিক্ষাবর্ষের জন্য নতুন পাঠ্যপুস্তক প্রকাশের নির্দেশ দেয়। এই পদক্ষেপকে শিক্ষাবিদ এবং সমালোচকরা "পাঠ্যপুস্তকে গেরুয়াকরণের একটি নির্লজ্জ প্রচেষ্টা" হিসেবে বর্ণনা করেন।

গেরুয়াকরণের মাধ্যমে মহাত্মা গান্ধীর হিন্দু জাতীয়তাবাদী হত্যাকারী নাথুরাম গডসে, সেইসাথে হিন্দুত্ববাদী নেতা বিনায়ক দামোদর সাভারকর এবং এম. এস. গোলওয়ালকরকেও বীর হিসেবে চিত্রিত করার চেষ্টা করা হয়।

কিছু প্রধান পরিবর্তনের মধ্যে রয়েছে ইসলাম ধর্ম এবং এর উৎপত্তির সাথে সম্পর্কিত অধ্যায়গুলি বাদ দেওয়া, সেইসাথে ভারতে মুঘল রাজবংশের শাসন সম্পর্কিত বিষয়বস্তু সংক্ষেপ করা। সাম্প্রতিক পরিবর্তনগুলোর মধ্যে বাবরি মসজিদ-এর নাম পরিবর্তন করে "তিন গম্বুজবিশিষ্ট কাঠামো" হিসেবে উল্লেখ করা হয়, পাশাপাশি রাম রথ যাত্রা, উক্ত ধ্বংসের বিষয়ে ধর্মনিরপেক্ষ বিতর্ক এবং এর পরিণতি সংক্রান্ত আলোচনা অপসারণ করা হয়। এর ফলে একটি মেরুকৃত দৃষ্টিভঙ্গির সৃষ্টি হয়েছে।

আরও দেখুন
হিন্দু সন্ত্রাসবাদ
সাম্প্রদায়িকতা
তথ্যসূত্র

আরও পড়ুন





বহিঃসংযোগ

বিষয়শ্রেণী:ভারতে উগ্র ডানপন্থী রাজনীতি
বিষয়শ্রেণী:ভারতের রাজনীতি
বিষয়শ্রেণী:হিন্দুত্ব
বিষয়শ্রেণী:ভারতে উদ্দেশ্যপ্রণোদিত প্রচারণা
বিষয়শ্রেণী:ভারতে শিক্ষা বিতর্ক
বিষয়শ্রেণী:ভারতের ইতিহাস লিখন